Rust-verfilming hervat ná skikkingAlec Baldwin (Foto: Mark Sagliocco / GETTY IMAGES NORTH AMERICA) Die verfilming van die rolprent Rust gaan voort nadat die akteur Alec Baldwin ŉ siviele skikking met die familie van die vrou wat verlede jaar op die stel doodgeskiet is, aangegaan het. Die Amerikaanse akteur het ŉ Colt-vuurwapen tydens ŉ kleedrepetisie vir Rust, ŉ laebegroting‑Western-film in Oktober verlede jaar vasgehou, toe skerppuntammunisie gevuur en die 42-jarige Halyna Hutchins doodgeskiet is. “Ons is tevrede om aan te kondig dat die skikking bereik is in die siviele saak wat namens die familie van kinematograaf Halyna Hutchins aanhangig gemaak is,” het Baldwin in ŉ Instagram-plasing gesê. “Deur die moeilike proses het almal gehou by die behoefte om te doen wat die beste vir Halyna se seun is.” Besonderhede oor die skikking, wat ook Rust Movie Productions insluit, is vertroulik gehou en die saak sal nou van die hofrol verwyder word. Baldwin, die vervaardiger en ster van die film, is verseker dat die vuurwapen veilig was en het vantevore gesê hy het nie die sneller getrek nie. ŉ Verslag van die FBI het egter bevind die vuurwapen sou nie kon vuur tensy die sneller getrek is nie. Produksie van die rolprent sal in Januarie hervat word en Hutchins se wewenaar, Matthew Hutchins, sal nou uitvoerende vervaardiger daarvan wees. “Ek stel nie belang in teenbeskuldigings of om skuld aan iemand toe te skryf nie. Almal van ons glo Halyna se dood was ŉ verskriklike ongeluk.” Volgens Matthew Hutchins sal “al die oorspronklike rolspelers” na die stel terugkeer. Hy het die vervaardigers en die vermaaklikheidsbedryf bedank dat hulle byeengekom het om hulde aan Halyna se laaste werk te bring. Die Bonanza Creek Ranch waar die 19de-eeuse Wilde Weste-fliek Rust verfilm is. (Foto: Patrick T. Fallon/AFP) Joel Souza, regisseur van Rust wat ook tydens die skietery beseer is, sê hy sal hom toewy daaraan om “Halyna se nalatenskap te vereer en haar trots te maak”. “Dit is bittersoet, maar ek is bly dat ons saam kan afhandel wat ek en Halyna begin het.” Die familie se hofsaak is een van verskeie siviele sake wat ná die noodlottige skietery aanhangig gemaak is. Dit het skokgolwe deur Hollywood gestuur en tot oproepe dat vuurwapens permanent van rolprentstelle verbied moet word, gelei. Baldwin het in Desember verlede jaar in ŉ onderhoud gesê hy voel “iemand is verantwoordelik vir wat gebeur het, maar ek weet dit is nie ek nie”. Hy het ook aan CNN gesê hy glo nie hy sal aangekla word nie en dat hy ŉ private ondersoeker aangestel het om moontlike aanspreeklikheid te ondersoek. Byna ŉ jaar ná die tragedie is geen strafklagte nog aanhangig gemaak nie, maar die moontlikheid daarvan word ook nie uitgesluit nie. Hoewel daar geen twyfel is dat die skoot gevuur is terwyl die wapen in Baldwin se hande was nie, is die groot vraag – wat onbeantwoord bly – hoe dit met skerppuntammunisie gelaai is. Die span was besig met ŉ kleedrepetisie vir ŉ toneel in ŉ klein kerk toe die skoot gevuur is wat Hutchins se dood veroorsaak en Souza beseer het. Rolprentstelle word onderwerp aan streng reëls oor rekwisiete. Dit het die soeklig geplaas op Hannah Gutierrez-Reed, die rolprent se jong wapenbewaarder, sowel as assistent-regisseur Dave Halls wat aan Baldwin die wapen gegee en dit veilig verklaar het. Gutierrez-Reed het die rolprent se ammunisieverskaffer gedagvaar en hom daarvan beskuldig dat hy regte patrone tussen die foppatrone agtergelaat het. Die vervaardigers is vroeër ŉ boete van $137 000 (sowat R2,4 miljoen) opgelê vir veiligheidsprobleme. Rust Movie Productions het die boete betwis en die saak hieroor word in April volgende jaar aangehoor.